ועדת החוקה, חוק ומשפט, כנסת 20, פרוטוקול מספר 514, 2018-01-01 10:06

ניסן סלומינסקי: בוקר טוב.

ניסן סלומינסקי: אני מתכבד לפתוח את ישיבת ועדת החוקה, חוק ומשפט.

ניסן סלומינסקי: הנושא שמעלה חברתנו חברת הכנסת קארין אלהרר הוא גביית יתר של רשויות מקומיות בתיקי הוצאה לפועל.

קארין אלהרר: רק לוודא שיש כאן נציג של משרד הפנים.

קארין אלהרר: לא?

קארין אלהרר: נדבר עם עצמנו?

ניסן סלומינסקי: תכף נראה מי הנציגים שנמצאים כאן.

<ענת ליברמן: רשות האכיפה והגבייה.

<אביטל בגין: הסיוע המשפטי.

<גל פרויקט: אני מייצג את עיריית תל אביב.

קארין אלהרר: זה לא עניינו של משרד הפנים?

ניסן סלומינסקי: הנושא בכללותו של מיסים, גבייה, הוא נושא שדורש הסדרה מאוד מאוד מסודרת.

ניסן סלומינסקי: מחוסר הצעת חוק, אנחנו מעלים את זה מפעם לפעם, רק כדי להביע את הטרוניה ולהראות את האבסורדים ואולי לזעזע את המערכת.

ניסן סלומינסקי: אני חושב שכתוצאה מזה יש יותר ויותר גופים שעברו למערכת שלכם, מערכת הגבייה המסודרת נאמר כך, אבל עדיין אני חושב שיש 150 גופים שמשתמשים בנושא של מסים גבייה, נקרא לזה כך, למרות שמעיקרו זה נועד בהתחלה רק לגוף אחד, לרשות המסים.

ניסן סלומינסקי: לאט לאט זה הגיע ל-150, כך אני זוכר את המספר.

ניסן סלומינסקי: זה נושא כללי שאפשר לדבר עליו.

ניסן סלומינסקי: חברתנו מצאה מדוח המבקר, והיא תסביר, את הנושא של גביות יתר של הרשויות בהוצאה לפועל.

ניסן סלומינסקי: בבקשה, גברתי תסביר ואחר כך נראה מה עושים.

קארין אלהרר: תודה רבה אדוני היושב ראש.

קארין אלהרר: אני רוצה גם להודות למנהל הוועדה שמצא זמן ביומן הוועדה שאני יודעת שהוא מאוד עמוס.

ניסן סלומינסקי: בעיקר לאור הפיליבסטר שעושים, אנחנו מבטלים ישיבות והעומס הוא יותר גדול.

קארין אלהרר: אני רק אשמח לדעת אדוני אם יש משהו שאי אפשר יהיה להאשים בו את הפיליבסטר.

קארין אלהרר: הכנסת עובדת שלושה ימים בשבוע, איך שבוע אחד – דרך אגב, על פי בקשת יושב ראש הכנסת – לא עבדו הוועדות - - -

ניסן סלומינסקי: אני חשבתי שיעבדו.

קארין אלהרר: אפשר היה לפנות ליושב ראש הכנסת.

ניסן סלומינסקי: ביקשנו.

ניסן סלומינסקי: הוא לא נתן לנו.

קארין אלהרר: זאת החלטה של יושב ראש הכנסת.

קארין אלהרר: לענייננו.

קארין אלהרר: אדוני היושב ראש, בשנת 2016 יצא לאור דוח מיוחד של מבקר המדינה מאפריל 2016, מנגנון גביית חובות בהוצאה לפועל.

קארין אלהרר: מיד עם קבלת הדוח המיוחד ערכתי דיון ראשון, שני ושלישי בוועדה לענייני ביקורת המדינה בכובעי אז כיושבת ראש הוועדה ובעצם הדברים החשובים לענייננו הם שביוני 2014 נקבעה ירידה של שלושה אחוזים בריבית הפיגורים, שזה בעצם צו עזר עירוני, והרשויות לא הקטינו את החוב בתיקי ההוצאה לפועל.

קארין אלהרר: חייבים להבין שבתחילה הצענו טענות כנגד רשות האכיפה והגבייה אבל הובהר לנו שרשות האכיפה והגבייה, טענה שהיא בצדק, לא יכולה בעצמה להקטין את החובות כי בעצם מי שאמון על הקטנה או הגדלה של החוב, בטח צו ריביות, הוא הזוכה בתיק.

קארין אלהרר: יש לנו רשימה מאוד ארוכה של רשויות.

קארין אלהרר: אני אוכל לציין רק מספר רשויות מאוד מצומצם שבחלקן כן עשו הקטנת חובות.

קארין אלהרר: ראוי לציין את עיריית תל אביב ואני רואה שנציגה נמצא כאן.

קארין אלהרר: מתוך 1,832 תיקים בעניין הזה, הקטינו חוב ב-1,472 כך שבעצם ברוב התיקים הם הקטינו חוב.

קארין אלהרר: למרבה הצער בעיריות אחרות או לא נעשה כלל כל מאמץ או נעשו מאמצים מאוד מצומצמים.

קארין אלהרר: חייבים להבין אדוני שאנשים יושבים בבית ויש להם חוב, הם יודעים על קיומו של החוב ואף אחד לא באמת בודק את שיעור הריבית, בטח במקום שבו רוב החייבים בהוצאה לפועל הם אנשים לא מיוצגים לעומת העיריות שמיוצגות לרוב על ידי משרדים שלמים של עורכי דין, באמת סוללות עורכי דין מאוד משובחות והדבר הזה הוא בלתי נסבל.

קארין אלהרר: בדיונים שקיימתי פניתי לרגולטור למיטב הבנתי, ויתקנו אותי – אם הם היו כאן, אולי הם היו יכולים לתקן אותי, משרד הפנים - של הרשויות המקומיות.

קארין אלהרר: הרגולטור של הרשויות המקומיות הוא משרד הפנים.

קארין אלהרר: , התשובה המבישה שקיבלנו בשעתו הייתה שאנחנו נעביר להם שוב מכתב.

קארין אלהרר: ומה קורה אם המכתב הזה לא מקוים?

קארין אלהרר: שום דבר ולא כלום.

קארין אלהרר: הדבר הזה הוא בלתי נסבל.

קארין אלהרר: חייבים להבין שככל שצו הריבית לא משתנה, החוב ממשיך לתפוח בהתאם לשיעור הגבוה יותר מבין השיעורים שיכולים להיות.

קארין אלהרר: הדבר הזה עומד על פער של שמונים מיליון שקלים שזה לא סכום קטן במיוחד.

קארין אלהרר: מדובר בסכום עתק בכל קנה מידה.

קארין אלהרר: רק בשנת 2015 נוהלו 156 אלף תיקים בגין חובות מנופחים מהרשויות המקומיות.

קארין אלהרר: אני קודם כל רוצה לברך אותך אדוני כי אני יודעת שאתה עוסק לא מעט בענייני רשות האכיפה והגבייה וההוצאה לפועל.

קארין אלהרר: אני הייתי שמחה אם גם את הנושא הזה, בסוף מדובר בחיי אנשים, תיקח כנושא שהוועדה תעקוב אחריו.

קארין אלהרר: אני לא חושבת שאנחנו יכולים להרשות מצב שבו כל רשות עושה דין לעצמה וזה מאוד מפתיע אותי אדוני שדווקא בעניינים שבהם באמת זה לטובת כלל אזרחי ישראל, שמשרד הפנים יפעיל את סמכות.

קארין אלהרר: מרכולים, מאוד דחוף.

ניסן סלומינסקי: גם במרכולים הוא לא הפעיל את סמכותו.

ניסן סלומינסקי: אפילו על תל אביב יכול היה להפעיל את סמכותו.

קארין אלהרר: והנה עכשיו הוא רוצה להפעיל מה שנקרא בכל הכוח.

קארין אלהרר: אני אומרת שהגיע הזמן שהשלטון המרכזי יראה שהוא שולט.

קארין אלהרר: כל הזמן מדברים על משילות ועל היכולת לעשות דברים.

קארין אלהרר: הגיע הזמן שאת השליטה הזאת נביא גם בעניינים האלה.

קארין אלהרר: אני רואה מאוד בחומרה את העובדה שמשרד הפנים לא מגיע.

קארין אלהרר: דרך אגב, זה כנראה מלמד על תפיסתו את הנושא.

קארין אלהרר: אני חייבת לומר שאני לא רואה איזה מין דיון אנחנו ננהל כאן כי להבנתי כל מי שיושב כאן מסביב לשולחן, כולם מסכימים על כך שמשרד הפנים צריך לעשות מעשה ושהרשויות צריכות לפעול בענייין.

ניסן סלומינסקי: גל מהנהן ואני מבין שהנקודה האחת שאת אמרת, שכאילו מקובל, הוא לא מסכים לה.

<גל פרויקט: לא.

ניסן סלומינסקי: אני אסביר.

קארין אלהרר: הוא מפרשן אותך.

ניסן סלומינסקי: אני מפרשן.

ניסן סלומינסקי: אולי טעיתי.

<גל פרויקט: טעית.

ניסן סלומינסקי: את אמרת שמי שיכול לטפל בנושא של החובות, במימוש הריביות, זאת רק הרשות המקומית ולא המערכת של המסים.

ניסן סלומינסקי: אם זה נכון, היה נדמה לי שעל זה הנהנת בראש כאילו לא, שיש אפשרות שגם הם.

<גל פרויקט: נכון.

<גל פרויקט: אני חייב לומר ראשית כאזרח ושנית כפקיד ציבור, אני תמה על מה הדיון.

<גל פרויקט: אני מברך על כל מה שאמרה חברת הכנסת קארין אלהרר.

<גל פרויקט: אני רק רוצה לומר שלא קשור בכלל לפקודת המסים (גבייה).

<גל פרויקט: הריבית בתיקי הוצאה לפועל היא ריבית שבית המשפט שקבע, ריבית רשויות מקומיות ויש חוק במדינה.

<גל פרויקט: אם המחוקק שינה בפקודת העיריות ביוני 2014 מתשעה אחוזים לשישה אחוזים, באופן אוטומטי כל מי שאמון על העניין – צריך לתקן.

<גל פרויקט: רשות האכיפה מנהלת תיקי הוצאה לפועל.

<גל פרויקט: אילולא הייתה במועד משנה את מערכת המחשוב שלה שתחשב את החוב מתשעה אחוזים לשישה אחוזים, אנחנו לא היינו לא היינו מתכנסים כאן כי זה מה שהיה צריך לעשות.

ניסן סלומינסקי: אז הבנתי את הנהון הראש שלך.

ניסן סלומינסקי: צדקתי כשאמרתי שאתה חושב שזאת לא רק הרשות.

<גל פרויקט: זאת בכלל לא הרשות.

<גל פרויקט: זה לא משרד הפנים, זאת לא הרשות.

<גל פרויקט: רשות האכיפה צריכה במחשבים שלה, לפי החוק, לתקן את הריבית, אם היא ירדה.

<גל פרויקט: אם לא תיקנו את זה במועד ונזכרו רק שנה אחר כך ששכחו לתקן, היה צריך לעשות תיקון לחוק או כל פטנט חקיקתי אחר שמאפשר לרשות האכיפה לתקן רטרואקטיבית לכולם ולא צריך לבקש מכל רשות אישור כן או לא כי זה החוק והחוק הוא שישה אחוזים.

<גל פרויקט: אז לא היינו יושבים כאן.

ניסן סלומינסקי: אם כן, צדקתי בכך שזיהיתי את נענוע ראשך בנקודה הזאת.

<דבי גילד חיו: אדוני, זה לא מה שהיה כתוב בדוח מבקר המדינה.

<דבי גילד חיו: לא היה כתוב שהם הלכו לפי תשעה אחוזים והחוק שונה לשישה אחוזים.

<דבי גילד חיו: היה כתוב שהנתונים של דוח מבקר המדינה אומרים שכאשר פתחו תיקים, הרי פותחים תיקים ישירות בחוק הוצאה לפועל במקרים האלה בלי שזה עובר דרך בית משפט, ואז מה שהיה בדוח זה שהיו סכומים וכל מיני נתונים גויים.

<דבי גילד חיו: זה בעצם מה שהקפיץ וגרם לטעויות.

<דבי גילד חיו: לא דיברו על השינוי.

קארין אלהרר: היו כמה עניינים.

<דבי גילד חיו: אבל אני אומרת שהנקודה לא הייתה שהיה שינוי בחוק והרשות לא עדכנה.

ניסן סלומינסקי: אנחנו עושים קצת בלבול.

ניסן סלומינסקי: יכול להיות שאם היית מבקשת את רשות הדיבור והייתי מאפשר לך לדבר אחריהם, היינו מספיקים לעשות סדר.

ניסן סלומינסקי: אני מבין שבדוח, בלי שראיתי אותו אבל שמעתי קצת, יש כמה נושאים.

ניסן סלומינסקי: נושא אחד הוא הנושא של הריבית ששונתה ולא נלקחה בחשבון.

ניסן סלומינסקי: יש נושאים נוספים.

ניסן סלומינסקי: גם בחשבונות, בלי קשר לחלק הזה, מאחר שמגיעים דברים שונים ומשונים ויכול להיות שכל אחד נושא אתו ריביות שונות וחישובים שונים, ויש כנראה גם טעויות גדולות בחישובים האחרים.

ניסן סלומינסקי: נתון שקיבלתי מאלעזר אבל אנחנו יודעים את זה מישיבות אחרות, מחוב של 650 מיליארד, רק עשרה אחוזים הוא החוב האמיתי.

ניסן סלומינסקי: הקרן.

ניסן סלומינסקי: כל השאר זה ריביות וכולו.

ניסן סלומינסקי: זה משהו מטורף.

ניסן סלומינסקי: בכזה שדה ענק, בטוח שם יש בלגן וריביות ואף אחד לא משתלט על זה.

<גל פרויקט: עכשיו כבודו מבין למה בתחילת דבריו עת אמר שיש רשויות שלא רוצות לעבוד בהוצאה לפועל ומעדיפות לעבוד בפקודת מסים (גבייה), עכשיו אדוני מבין למה.

<גל פרויקט: כי בפקודת המסים (גבייה) הנושא פשוט לא קורה.

<גל פרויקט: מיד באותו רגע שהוראת המחוקק שונתה.

ניסן סלומינסקי: בואו נעשה סדר.

ניסן סלומינסקי: אני לא ביקשתי שיעבדו בהוצאה לפועל.

ניסן סלומינסקי: אני ביקשתי שיעבדו במרכז גביית קנסות.

ניסן סלומינסקי: בזמנו, עת הציגו לנו אותו, הציגו לנו את זה כגוף מאורגן מאוד, זריז מאוד שעושה עבודה מצוינת, כולל בעיקולים, שחרור העיקולים ועוד הרבה דברים אחרים כאשר לא מעקלים את כל הסכומים אלא רק את הסכום.

ניסן סלומינסקי: דיברנו על המרכז הזה ואמרנו שיכול להיות שאליו צריכים לעבור יותר ויותר גופים כי הוא עושה את זה.

ניסן סלומינסקי: לא דיברתי על ההוצאה לפועל בתחום הזה.

ניסן סלומינסקי: דיברתי על המרכז.

<ענת ליברמן: סגנית היועצת המשפטית ברשות האכיפה והגבייה.

<ענת ליברמן: אני רוצה קודם כל להבהיר מה קרה כאן.

<ענת ליברמן: באמת תוקן החוק בשנת 2014 כאשר מלכתחילה הריבית הייתה תשעה אחוזים שנתי והיא ירדה לשישה אחוזים שנתי.

<ענת ליברמן: חשוב להגיד שמי שפותח את התיקים בהוצאה לפועל, הם באי כוח, עורכי הדין, של הרשויות המקומיות כאשר הם באים ומגישים את בקשת הביצוע.

<ענת ליברמן: כלומר, מבקשים לגבות את החוב.

<ענת ליברמן: הם אמורים גם לציין איזו ריבית חלה על התיק.

<ענת ליברמן: לא הובא לידיעתנו באמת שהריבית ירדה מתשעה אחוזים לשישה אחוזים שנתי וזה לדעתנו היה איזשהו כשל אבל לא אאשים כאן ולא אומר מי היה צריך לעדכן אותנו.

<ענת ליברמן: מכל מקום, אני חושבת שזאת אחריותם של עורכי הדין שפותחים את התיקים של הרשויות המקומיות והם צריכים לבוא ולדעת שהריבית ירדה ולהתחיל לפתוח את התיקים על ריבית שהיא נמוכה יותר, ריבית של שישה אחוזים.

<ענת ליברמן: מכל מקום, זה לא נעשה והמשיכו להיפתח תיקים בריבית של תשעה אחוזים.

<ענת ליברמן: כאשר הדבר נודע לנו, אנחנו מיד כמובן עצרנו את כל התיקים המתנהלים ושינינו את כלל החישוב בתיק.

<ענת ליברמן: כלומר, מאותו רגע ולהבא אותם התיקים שכבר היו פתוחים, התנהלו בריבית של שישה אחוזים במקום של תשעה אחוזים.

<ענת ליברמן: בד בבד אנחנו גם הנחינו את כל הלשכות שלנו שאם עורכי דין מגיעים ומבקשים לפתוח תיקים בריבית שגויה של תשעה אחוזים, ימנעו את פתיחת התיק.

ניסן סלומינסקי: וזה שלוש שנים לאחר מכן.

<ענת ליברמן: לא.

<ענת ליברמן: ממש לא.

<ענת ליברמן: זה כמה חודשים לאחר התיקון.

ניסן סלומינסקי: עדיין ב-2014?

<ענת ליברמן: לא.

<ענת ליברמן: התיקון של החוק היה ב-2014 והתיקון אצלנו היה ב-2015.

<גל פרויקט: תשעה חודשים אחר כך.

<ענת ליברמן: מאותו רגע ואילך, כמובן שהתיקים – גם אלה שנפתחו, החדשים – התנהלו כמו שצריך וגם התיקים שכבר נפתחו במערכת התנהלו כפי שצריך.

<ענת ליברמן: אלא מה.

<ענת ליברמן: כאמור, הריבית שונתה בעצם אצלנו במערכות תשעה חודשים אחרי שכבר היא תוקנה בחוק ולכן היה צריך לעשות הקטנת חוב בכל אותם תיקים.

<ענת ליברמן: אנחנו לא יכולים להיכנס לתוך התיקים מרצוננו ולעשות שינוי.

<ענת ליברמן: אלה תיקים שהתובעות בהם הן הרשויות המקומיות ואני לא חושבת שיש לנו זכות להיכנס לתוך תיקים ופשוט להחליט על סמך שיקול דעתנו שאנחנו מפחיתים לזוכה את החוב בתיק.

<ענת ליברמן: לכן אנחנו פנינו לכל הרשויות המקומיות, גם ניסינו לעשות את זה באמצעות משרד הפנים, ניסינו לעשות את זה בהרבה מאוד דרכים, אבל גם פנינו ל-204, אם אני לא טועה, רשויות מקומיות בפנייה אישית לכל רשות ועדכנו אתם על התקלה הזאת וביקשנו מהם לבוא ולתקן את התיקים.

<ענת ליברמן: לא נענינו.

<ענת ליברמן: לא הייתה תשובה.

<ענת ליברמן: ניסינו לעשות איזשהו פתרון שיהיה פתרון גורף יחד עם משרד הפנים, באנו אתם בדברים, הצענו להם פתרון שהוא מחשובי, שמשרד הפנים יאשר לנו להיכנס לתוך התיקים האלה ולבצע פעולה מחשובית שתתקן את החוב בתיקים ותבצע באופן גורף בכל התיקים של כל הרשויות אבל גם זה לא נשא פרי.

<ענת ליברמן: כלומר, אחרי שקיימנו כמה ישיבות עם משרד הפנים - - -

ניסן סלומינסקי: מה פירוש?

ניסן סלומינסקי: לא קיבלתם אישור ממשרד הפנים?

<ענת ליברמן: לא קיבלנו אישור.

<ענת ליברמן: אנחנו לא רואים שום זכות לעצמנו להיכנס לתוך התיקים האלה כשיש זוכה בתיק.

<ענת ליברמן: פנינו לעורכי הדין שמטפלים בתיקים - - -

קארין אלהרר: אסור להם.

קארין אלהרר: ממתי הם פותחים תיקים?

<ענת ליברמן: הם באי כוח רשויות מקומיות.

<ענת ליברמן: ביקשנו מהם לתקן את החובות בתיקים וגם זה לא נעשה.

<ענת ליברמן: כשראינו שהדבר הזה לא נושא פרי, פשוט התחלנו לפנות כל פעם, פילחנו את הרשויות המקומיות, ראינו מי הרשויות המקומיות בהן מספר התיקים הגדול ביותר ואמרנו שאנחנו לא יכולים לעבוד על מאתיים רשויות במקביל ואז פשוט במנות התחלנו לפנות לרשויות באופן פרטני ולבקש מהן אישור לתקן את התיקים.

<ענת ליברמן: אני יכולה להגיד שלפחות בחלק מאוד מאוד גדול מהתיקים כבר קיבלנו את האישורים וכבר בוצע תיקון.

<ענת ליברמן: יש עוד מספר רשויות שאנחנו עומדים אתן בדברים.

<ענת ליברמן: שוב, ברגע שנקבל את האישור מהן, אנחנו נבצע תיקון.

ניסן סלומינסקי: אתם לא יכולים להודיע להם שמאחר שזה בניגוד לחוק, אתם לא תממשו את ההוצאה לפועל של התיקים האלה עד שהם יבואו ויסדרו?

ניסן סלומינסקי: אולי אז הם יבואו ויסדרו.

<ענת ליברמן: אני לא חושבת שאנחנו כהוצאה לפועל, שאנחנו אמורים להיות ניטרליים בתיקים האלה.

ניסן סלומינסקי: מה זה ניטרליים?

ניסן סלומינסקי: אתם לא אמורים להיות ניטרליים?

<ענת ליברמן: יש זוכה.

ניסן סלומינסקי: כן, אבל אם הזוכה הזה פועל בניגוד לחוק ואתם יודעים זאת, אז מה פירוש שאתם ניטרליים?

<ענת ליברמן: אנחנו פנינו לכל הגורמים האפשריים כדי לקבל אישור.

ניסן סלומינסקי: לא משנה, מאחר ולא קיבלתם, תעצרו.

<ענת ליברמן: אני לא חושבת.

ניסן סלומינסקי: אז מה, אתם תהיו שותפים לגבייה בלתי חוקית בניגוד לחוק?

ניסן סלומינסקי: אתם צריכים לעצור ולהגיד, רבותיי, את זה אסור לנו לגבות.

ניסן סלומינסקי: זה בניגוד לחוק.

ניסן סלומינסקי: לעצור ונראה עכשיו את הרשויות שבגלל שלושה אחוזים יפסידו את כל המאה אחוזים.

ניסן סלומינסקי: הם ירוצו לתקן.

<גל פרויקט: כבוד היושב, תיק הוצאה לפועל נפתח לפי ריבית רשויות מקומיות.

<גל פרויקט: לא כל אחד בוחר איזו ריבית.

<גל פרויקט: עורך דין לא יכול לכתוב עשרים אחוזים ריבית.

<גל פרויקט: יש פסק דין וכתוב ריבית רשויות מקומיות.

<גל פרויקט: מדינת ישראל קבעה שריבית רשויות מקומיות – לא עורך דין קבע ולא כל רשות קובעת אלא מדינת ישראל, הריבון – החל מה-2 ביוני 2014 היא שישה אחוזים.

קארין אלהרר: למה הסכמתם כשפנינו אליכם?

<גל פרויקט: אני חייב לומר לך שאנחנו לתומנו היינו בטוחים שבהוצאה לפועל מיד סידרו את זה.

<גל פרויקט: אין כאן שאלה של מה מותר ומה אסור.

<גל פרויקט: זה כמו שמחר משנים את המדד, אז מה, כל עורך דין יכול לקבוע באיזה מדד הוא יחייב את החייב?

ניסן סלומינסקי: היא מציגה לך מצג אחר.

<גל פרויקט: יש כאן תסבוכת משפטית שעורכי הדין צריכים לקבל החלטה.

<ענת ליברמן: לא כל התיקים של הרשויות המקומיות מתנהלים לפי צו הריבית.

<ענת ליברמן: יש תיקים של הרשויות המקומיות שמתנהלים לפי חוק פסיקת ריבית והצמדה.

<גל פרויקט: אותו דבר.

<גל פרויקט: אם מחר משנים את פסיקת ריבית והצמדה?

<ענת ליברמן: אני לא יכולה לבוא ולהחליט מה סוג החוב שאתם מבקשים לבצע באותו רגע והאם חל עליו צו הריבית וצריך לגבות בגינה שישה אחוזים שנתי או האם חל חוק פסיקת ריבית והצמדה.

<גל פרויקט: כתוב בפסק דין.

<ענת ליברמן: לא.

<ענת ליברמן: לרשויות המקומיות יש הרבה מאוד סוגי חובות ולא כולם מתנהלים בריבית של שישה אחוזים.

<גל פרויקט: תתקני את התשעים אחוזים שאת יודעת.

<קריאה: איפה אחריות עורכי הדין?

<קריאה: בא זוכה, פותח את התיק, שיפתח אותו כמו שצריך.

ניסן סלומינסקי: משרד המשפטים.

ניסן סלומינסקי: מה אומר הצד החוקי בסיטואציה כזאת?

<מירב זוהרי: אנחנו חושבים שאין ברשות האכיפה והגבייה סמכות להתערב בתיקים.

<מירב זוהרי: כמו שהם לא יכולים לעשות את זה בשום תיק אחר.

<מירב זוהרי: כשיש מקרים ספציפיים, אנחנו מנסים למצוא להם את הפתרונות שאפשר אבל הם לא יכולים להיכנס לתיקים.

<מירב זוהרי: צריך גם לבין שגם אם הם יתחילו להיכנס לתיקים, זה פותח מגוון טענות אחרות שיהיה אפשר לטעון כשהם נכנסים.

<מירב זוהרי: צריך להבין שהרשות הרבה פעמים לא יודעת מה מתנהל בתוך אותו התיק.

<מירב זוהרי: זאת אומרת, יכולה להיות תנועה שונה בתוך אותו התיק שהרשות מבצעת הפחתות שונות והרשות לא יודעת מה המקור שלהן.

<מירב זוהרי: למשל, אם יש הפחתה בתיק, יכול להיות שזה נעשה כי הרשות החליטה להפחית את הריבית באותו תיק או החליטה להפחית את ההוצאות או ששולם לה חלק מהסכום.

<מירב זוהרי: הרשות לא יודעת ממה נעשו ההפחתות.

<מירב זוהרי: לכן, כשהיא עושה הפחותה למשל גורפת לכל התיקים, יכול להיות שיש תיקים שבהם היא עושה הפחתה כפולה.

<מירב זוהרי: יכול להיות שהיא לא מדויקת.

<מירב זוהרי: זאת אומרת, היא לא מכירה את התיקים.

<קריאה: אבל היא יכולה להקפיא את התיקים?

ניסן סלומינסקי: מה שאני אמרתי, להקפיא את התיקים עד שתבוא הרשות ותסדר.

<מירב זוהרי: אני חושבת שגם זה משהו לא פשוט.

ניסן סלומינסקי: היא מקפיאה ואז תבוא הרשות תאמר שהיא סידרה את זה.

ניסן סלומינסקי: אז היא משחררת את זה אבל אז הרשות צריכה לבוא ולעשות.

ניסן סלומינסקי: אני שואל אם היא רשאית לעשות את זה.

ניסן סלומינסקי: היא רשאית?

<מירב זוהרי: לדעתי היא לא רשאית להקפיא את כל התיקים.

ניסן סלומינסקי: גם לא להקפיא?

<מירב זוהרי: היא לא מנהלת הליכי גבייה באף תיק.

<מירב זוהרי: אין לה את הסמכות הזאת להקפיא תיקים.

ניסן סלומינסקי: עד שהרשויות יבואו וכל אחת תגיד שהיא סידרה את זה – אז היא משחררת.

ניסן סלומינסקי: לא סידרתי, לא.

ניסן סלומינסקי: אחרת היא שותפה לעבירה על החוק.

קארין אלהרר: לא.

קארין אלהרר: חוק ההוצאה לפועל הוא מאוד מאוד ברור במובן הזה.

קארין אלהרר: רשות האכיפה והגבייה אמורה להישאר נייטרלית.

קארין אלהרר: אסור לה לעשות שום פעולה.

קארין אלהרר: דרך אגב, באותו דוח של מבקר המדינה היו מקרים בהם עורכי דין מייצגים, במקום לכתוב את שיעור הריבית, הם כתבו מספר רישיון.

קארין אלהרר: בטעות.

קארין אלהרר: מה עושה רשות האכיפה והגבייה?

קארין אלהרר: היא מבקשת את החוב על פי הנתונים שנמסרו לה.

קארין אלהרר: אני רוצה לומר עוד דבר.

קארין אלהרר: יש כאן מעט היתממות מצד הרשויות.

קארין אלהרר: מצד אחד אני שומעת את נציג עיריית תל אביב שבא ואומר שביקשו ממנו, אז הוא עשה אבל היה בטוח שעשו כבר לפניו.

קארין אלהרר: אבל אני רוצה לומר, אדוני, אם כולם כאלה תמימים, ישרי דרך ונקיי כפיים, איפה התשובות מכל היתר?

קארין אלהרר: למה הדבר הזה לא קורה?

קארין אלהרר: אם הרשויות מבינות שיש בעיה, קיבלו מכתב ממשרד הפנים – אם משרד הפנים אכן הוציא את המכתב, הן קיבלו אותו – רשות האכיפה והגבייה פעלה גם היא באופן ישיר מול הרשויות, אז איפה הם?

קארין אלהרר: איפה כולם?

ניסן סלומינסקי: גם אני שואל איפה הם.

ניסן סלומינסקי: הם לא נמצאים כאן.

ניסן סלומינסקי: מאחר והם לא נמצאים כאן, אני לא יודע לתת את התשובה.

קארין אלהרר: המרכולים יותר חשוב מההוצאה לפועל.

ניסן סלומינסקי: אני לא יודע לתת את התשובה על זה אבל מה שאני כן רוצה זה לבדוק זה שאם לענת יש את היכולת לעכב את המימוש, את הביצוע של אותן רשויות שלא נתנו תשובה, פשוט מחוסר ידע, היא אומרת שהם לא רוצים להיות שותפים לדבר עבירה, ואם אכן התיקים האלה מכילים לדוגמה ריבית של תשעה אחוזים לאחר שכבר החוק שונה לשישה אחוזים, אנחנו לא רוצים להיות שותפים ובמצב כזה יהיה מונח עד שתבוא אותה רשות ותודיע שהיא חישבה את התיק לפי שישה אחוזים ואז אין בעיה והכול רץ.

ניסן סלומינסקי: לא חישבנו, אנחנו מתקנים ואחרי התיקון הם יגבו.

ניסן סלומינסקי: אבל את הפעולה של אי עשייה, להניח את זה ולהודיע להם שאת התיק הזה לא מפעילים את הגבייה עד שלא יודיעו להם אם הם תיקנו או לא תיקנו.

ניסן סלומינסקי: אם לא תיקנתם, תבואו לתקן.

ניסן סלומינסקי: את הפעולה הזאת אני חושב שכן יש לכם את היכולת לעשות.

קארין אלהרר: מה קורה עם התיקים הסגורים?

<מירב זוהרי: אני חושבת שזאת שאלה לא פשוטה לעניין הסמכות.

<מירב זוהרי: קודם כל, אני חושבת שזה פתח לעוד המון מקרים.

<מירב זוהרי: יש לא מעט מקרים בהוצאה לפועל שבהם אפשר להגיד שיכול להיות, כי אנחנו לא יודעים בוודאות אם משהו בוצע או לא בוצע כדין ועכשיו לאפשר לרשות בכל מקום שאולי היא חושבת להקפיא את התיק ולדרוש את זה, זה משהו שהוא הרבה יותר מרחיק לכת והוא בעצם ידרוש בכל תיק שטוענים את זה, להקפיא.

ניסן סלומינסקי: אם כן, מה את מציעה?

ניסן סלומינסקי: את רואה מול עיניך החלטה שיש לה משמעות גדולה לגבי האזרח והיא לא מתממשת.

ניסן סלומינסקי: מה את מציעה לעשות?

ניסן סלומינסקי: לתת לעבירה הזאת להמשיך כי זה אסור וזה אסור וזה אסור?

ניסן סלומינסקי: דרך אגב, אני לא רוצה להשוות את זה אבל זה קצת מזכיר לנו את מיטת סדום, להבדיל.

ניסן סלומינסקי: גם בסדום היו חוקים והחוקים האלה היו דרקוניים, כאילו יכול להתנהל עוול וכל אחד לא נוגע ואומר זה לא אני.

ניסן סלומינסקי: מתבצע עוול.

ניסן סלומינסקי: אם רואים מול עינינו שתיק מתנהל או אנחנו לא יודעים אבל מניחים שהתיק מתנהל בתשעה אחוזים למרות שכבר שנתיים או שלוש הוא צריך להתנהל בשישה אחוזים - - -

<ענת ליברמן: אדוני, כיום כל התיקים מתנהלים בשישה אחוזים.

ניסן סלומינסקי: את אומרת שמ-2015 אתם שיניתם את זה בעצמכם.

ניסן סלומינסקי: אז יש לכם סמכות לשנות.

<גל פרויקט: ברור שיש להם.

<ענת ליברמן: אדוני, יש הבדל בין לשנות מכאן ולהבא כשאנחנו יודעים שהתיק מתנהל, שהעירייה בעצם אמרה שעל זה חל חוק צו הריבית ולכן זה תשעה אחוזים, ואז מאותו רגע אנחנו יודעים שהשתנה צו הריבית ומעדכנים את זה קדימה כך שאלה יהיו שישה אחוזים ולא תשעה אחוזים, לבין לגעת בעבר ואת החוב שיש כבר, שנצבר כבר בתיק, להגיד שאני מקטינה אותו.

ניסן סלומינסקי: את מדברת רק על מה שהיה ב-2014.

<ענת ליברמן: אנחנו מדברים על אותה תקופה, בין 2014 עד 2015, שהתיק בעצם התנהל בריבית שגויה ואז בעצם על אותו סכום התווספה ריבית שהיא שגויה.

<ענת ליברמן: את הסכום הזה צריך להפחית.

ניסן סלומינסקי: זאת אומרת, אלה שני דברים.

ניסן סלומינסקי: גם את השלושה אחוזים וגם את הריביות שהצטברו.

<ענת ליברמן: לא.

<ענת ליברמן: הריבית של השלושה אחוזים בעצם נוצרת, היא נזקפה על איזשהו סכום.

<ענת ליברמן: את הריבית הזו שנזקפה בתקופה שהיא לא הייתה אמורה להיזקף, אותה צריך להוריד מהחוב.

ניסן סלומינסקי: אני הסברתי שאותה צריך אבל בגינה גם על זה הצטברו התייקרויות, תוספות.

ניסן סלומינסקי: אם נניח החוב היה צריך להיות מאתיים שקלים ובפועל הוא היה 250 שקלים, אז על החמישים, לא רק שאת צריכה להוריד את החמישים אלא את צריכה גם את כל מה שנזקף בשנתיים-שלוש האחרונות בגלל החמישים שקלים.

<גל פרויקט: ריבית דריבית.

ניסן סלומינסקי: על זה מדובר ואת זה את אומרת שאת לא רשאית לעשות.

<גל פרויקט: כבוד היושב ראש, תן לי דקה.

<גל פרויקט: עם כל הכבוד, אני חושב שיש כאן אי הבנה בסיסית.

<גל פרויקט: ב-2 ביוני שינו את הריבית מתשעה אחוזים לשישה אחוזים.

<גל פרויקט: תיק קיים.

<גל פרויקט: לא מדברים על תיקים חדשים.

<גל פרויקט: תיק שהתנהל בהוצאה לפועל.

<גל פרויקט: הוא בכלל התנהל משנת 2010.

<גל פרויקט: צבר ריבית של תשעה אחוזים כחוק.

<גל פרויקט: ב-2 ליוני, ברשות האכיפה היו צריכים לעדכן את המחשב כך שמאותו רגע הריבית היא שישה אחוזים.

<גל פרויקט: לא עשו את זה.

<גל פרויקט: עשו את זה תשעה חודשים אחר כך.

<גל פרויקט: נזכרו אחרי תשעה חודשים ושינו במחשב, במקום תשעה, שישה אחוזים.

<גל פרויקט: מאותו תאריך, אחרי תשעה חודשים, אותו תיק ממשיך להתנהל בשישה אחוזים.

<גל פרויקט: עכשיו אני שואל את כבודו.

<גל פרויקט: כמו שהייתה להם סמכות אחרי שהם נזכרו בטעות הזאת, אחרי תשעה חודשים, אם הם היו נזכרים דקה אחרי שהחוק היה מאושר, הם היו מתקנים את זה דקה אחרי ולא היינו נפגשים כאן.

<גל פרויקט: אבל היה כשל.

<גל פרויקט: הם נזכרו בטעות אחרי תשעה חודשים.

<גל פרויקט: מתוקף אותה סמכות שאחרי תשעה חודשים יש להם אפשרות לשנות במחשב מתשעה אחוזים לשישה אחוזים, בגלל שמדובר בטעות.

<גל פרויקט: אין ספק שזאת טעות ואין ספק שהחוק אומר שמה-2 ביוני אלה שישה אחוזים.

<גל פרויקט: אין כאן מחלוקת.

<גל פרויקט: מתוקף אותה טעות תתכבדו לתקן את זה רטרואקטיבית מה-2 ביוני.

ניסן סלומינסקי: זו הייתה הבעיה ואת זה היא ניסתה להסביר, היא ומשרד המשפטים.

<גל פרויקט: פנו אלינו הרשויות ואמרו לנו שהם מבקשים מאתנו.

<גל פרויקט: הם המציאו את פטנט המחשוב.

<גל פרויקט: יש גם פטנט מחשובי לעשות את זה בלחיצת כפתור.

<גל פרויקט: לא צריך שכל רשות תיכנס לכל תיק.

<גל פרויקט: הם המציאו פטנט מחשובי כזה.

קארין אלהרר: אז מה הבעיה?

<גל פרויקט: אמרו לנו: רשויות מקומיות, האם אתם מאפשרים לנו ללחוץ על הכפתור ולתקן אחורה?

<גל פרויקט: אמרנו, כן.

ניסן סלומינסקי: אתה בסדר, אתה אמרת כן.

<גל פרויקט: יש את משרד המשפטים, צריך להוציא, פשוט להגיד שבנסיבות העניין, היות ומדובר בטעות ולא תיקנו אותה במועד, והיות ואפשר לתקן את זה רטרואקטיבית, איש תוך שלושים יום לא אמר שהוא רוצה לתקן, יתקנו וילחצו על הכפתור.

<גל פרויקט: אני לא מבין מה הבעיה.

ניסן סלומינסקי: מה שאני הבנתי מהם זה שהם אומרים שאין להם סמכות.

<מירב זוהרי: מעכשיו כל פעם שנתקן, זה בהסכמה של הרשויות?

<גל פרויקט: איך אחרי תשעה חודשים הייתה להם סמכות להוריד לשישה אחוזים?

<גל פרויקט: מה ההבדל?

<ענת ליברמן: כי היה ברור שמכאן ולהבא.

<ענת ליברמן: מדובר בתיקון בדיעבד.

<ענת ליברמן: עובדה שהיו רשויות, למשל עיריית ירושלים שהתיקים שלה נגבים על ידי מספר עורכי דין, היה עורך דין שאמר לנו שהוא כבר תיקן.

<ענת ליברמן: לכן, כשעשינו תיקון על כל התיקים של עיריית ירושלים, החרגנו את עורך הדין הזה, את התיקים שמנהל אותו עורך דין, ותיקנו רק את התיקים האחרים.

<ענת ליברמן: דמו בנפשכם שהיינו עושים תיקון כפי שאומר חברי והיינו מבצעים תיקון על כל התיקים של עיריית ירושלים ואז היינו מגלים שאותו עורך דין כבר עשה הקטנות בתיקים האלה.

ניסן סלומינסקי: הייתם שם עושים תיקון על תיקון.

<ענת ליברמן: בדיוק.

<גל פרויקט: אם אתה תקן לפי שישה אחוזים ומישהו כבר עשה שישה אחוזים, זה לא מתקן את זה.

ניסן סלומינסקי: לא.

ניסן סלומינסקי: זה מתקן.

<גל פרויקט: אז שישלחו לכל הרשויות הודעה שמי שתוך שלושים ימים לא מתקן - - -

קארין אלהרר: הם עשו את זה.

קארין אלהרר: אף אחד לא הגיב.

ניסן סלומינסקי: אני רוצה להבין מכן, ענת ומירב.

ניסן סלומינסקי: אתן אמרתם כאן שני דברים.

ניסן סלומינסקי: נושא אחד הוא תשעה אחוזים ושישה אחוזים ואתם לא יודעים אם מישהו מעצמו כבר תיקן או לא.

ניסן סלומינסקי: אני הבנתי, תגידו לי כי אולי לא הבנתי נכון, שחוץ מזה יש גם כל מיני חישובים בתיק שיכול להיות שאדם שילם חלק וחלק לא שילם ואתם לא יודעים בהוצאה לפועל, וזאת יודעת רק הרשות, ולכן היא יודעת ממה לקזז או איך לקזז.

<ענת ליברמן: נכון.

ניסן סלומינסקי: זאת אומרת, יש כאן שתי בעיות.

ניסן סלומינסקי: על החלק הראשון אולי יותר קל, כן תיקנת לשישה אחוזים או לא.

ניסן סלומינסקי: את אומרת שיש כאן היבט נוסף שגם אותו אתם לא יודעים והרשות יודעת.

<ענת ליברמן: נכון.

<מירב זוהרי: צריך להבהיר שכרגע כן נעשות פעולות לצמצום התיקים האלה.

<מירב זוהרי: אם קורה עוול, לומדים ואני לא חושבת שמישהו כאן עמד מהצד ונתן לזה להתקיים אלא נעשו כל הזמן פעולות, אמנם באיזושהי הדרגה, אבל נעשו.

ניסן סלומינסקי: מה למשל נעשה?

<מירב זוהרי: פנייה לרשויות.

<מירב זוהרי: אחרי כן פנו עם ההצעה לרשויות, הצעה שהביאה להפחתה של מספר גדול מאוד של התיקים והזכרנו את עיריית ירושלים שהסדירה את זה ותל אביב אמרה שהיא הסדירה.

<מירב זוהרי: זאת אומרת, יש עכשיו איזשהו הליך מול הרשויות.

קארין אלהרר: אבל רוב הרשויות בכלל לא הגיבו.

<ענת ליברמן: לא,

ניסן סלומינסקי: עכשיו הם פנו אליהן אישית.

<ענת ליברמן: היו כמה שלבים.

<ענת ליברמן: אחרי שבאמת הן לא הגיבו, פנינו שוב ועשינו זאת במנות, כל פעם למספר רשויות אחרות.

<ענת ליברמן: בעקבות הפניות הספציפיות האלה, היו רשויות שתיקנו וזה דווקא עיקר התיקים.

<ענת ליברמן: עיריית ירושלים, חיפה, רמת גן תל אביב, אשדוד, חולון, אשקלון, מועצה מקומית פרדס חנה.

<ענת ליברמן: כל אלה תיקנו.

<ענת ליברמן: בעצם 46 אחוזים מהתיקים כבר תוקנו.

<ענת ליברמן: בקנה יש את נתניה, נצרת, פתח תקוה, לוד, אילת, ראשון לציון, כפר סבא, ערד, רעננה והרצליה שאתן אנחנו בתקשורת.

<ענת ליברמן: כלומר, הם שואלים אותנו שאלות על החישובים.

ניסן סלומינסקי: בינתיים אתם לא גובים את התיק הזה.

<ענת ליברמן: לא.

<ענת ליברמן: ניתן לגבות את התיקים האלה.

ניסן סלומינסקי: איך אתם גובים לפני שתיקנו?

ניסן סלומינסקי: אחרי שתגבו, מה תעשו, תחזירו לו כסף?

<ענת ליברמן: לכן גם חשוב להבין למה העיריות חייבות להיות שותפות למהלך הזה.

ניסן סלומינסקי: על זה אנחנו מסכימים.

ניסן סלומינסקי: אני מסכים אתך, אבל אותן עיריות שלא שותפות ואת רואה שהן לא שותפות רק אם את פונה אליהן אישית, מה עושים בינתיים כדי לעצור את העוול?

<גל פרויקט: כבוד היושב ראש, נציגי הרשויות אומרים לך תקנו באופן גורף.

<גל פרויקט: אומרים לך נציגי הרשויות שיתקנו כי לא רוצים לגבות שקל אחד יותר.

ניסן סלומינסקי: גל, אל תהיה סניגור של מי שלא מינה אותך להיות סניגור.

<גל פרויקט: זה החוק.

ניסן סלומינסקי: אתה יכול להגיד את זה שוב אבל הסבירו לך שאין לה את המנדט הזה ושנית, זה לא רק המנדט אלא גם חסר לה הידע כי יש תיקים, והיא נתנה לך דוגמה של ירושלים כאשר שבעה עורכי דין מטעם עיריית ירושלים מגישים, עורך דין אחד ביוזמתו תיקן את זה כי הוא ידע על כך ואחרים לא עשו זאת.

ניסן סלומינסקי: אם היא הייתה מורידה לכל ירושלים את האחוז, אותו אחד שתיקן, היו מורידים לו פעמיים.

<גל פרויקט: כבוד היושב ראש, זה לא נכון.

ניסן סלומינסקי: ענת אומרת את זה.

ניסן סלומינסקי: אז לומר לה שזה לא נכון?

<גל פרויקט: אני חולק על דעתה.

ניסן סלומינסקי: אתה יכול להגיד שאולי היא טעתה אבל להגיד שזה לא נכון?

<גל פרויקט: אני חולק על דעתה.

<גל פרויקט: אם היו תשעה אחוזים ועכשיו תיקן עורך הדין וכתב שהריבית היא שישה אחוזים, הוא תיקן את הריבית מתשעה אחוזים לשישה אחוזים - - -

<ענת ליברמן: לא, אדוני לא מבין איך הדברים מתנהלים.

<גל פרויקט: יש פעולת מחשב שמתקנת.

ניסן סלומינסקי: אולי אתה לא יודע איך זה עובד.

ניסן סלומינסקי: אולי הם לא יושבים על כל תיק ותיק ופותחים אותו.

<גל פרויקט: הם לא צריכים.

ניסן סלומינסקי: אז איך הם ידעו מי תיקן ומי לא תיקן?

<גל פרויקט: אני מסביר.

ניסן סלומינסקי: איך הם ידעו מי תיקן ומי לא תיקן אם העירייה לא משתפת פעולה?

<גל פרויקט: אני מסביר כבוד היושב ראש.

<גל פרויקט: יש שדה שנקרא אחוז הריבית.

<ענת ליברמן: לא, זה לא קשור.

<ענת ליברמן: השדה הזה כבר נכון ממזמן.

<גל פרויקט: תני להסביר.

<גל פרויקט: ברור שהוא נכון מזמן.

<גל פרויקט: אותו שדה של אחוז הריבית, אם הוא רשום תשעה אחוזים ולא שישה אחוזים, מתקנים אותו לשישה אחוזים.

<מירב זוהרי: לא.

<מירב זוהרי: גל, אתה טועה.

<ענת ליברמן: כבר שלוש שנים אין תיקים שבשדה כתוב תשעה אחוזים.

ניסן סלומינסקי: מדברים רק על התיקים שהיו בשנת 2014.

קארין אלהרר: גם יש תיקים שמאז נסגרו.

ניסן סלומינסקי: כן.

ניסן סלומינסקי: מדברים על התיקים שהיו מ-2014 עד שהם תיקנו את התקנה.

ניסן סלומינסקי: הדרך היחידה, ועכשיו הצטרפה אלינו נציגת הרשויות המקומיות ואולי היא תוכל להעביר להן את זה - - -

קארין אלהרר: משרד הפנים?

ניסן סלומינסקי: לא.

ניסן סלומינסקי: נציגת מרכז השלטון המקומי.

<מירה סלומון: אני מתנצלת על האיחור.

<מירה סלומון: התעכבתי בוועדה אחרת.

קארין אלהרר: חוק המרכולים עבר?

<מירה סלומון: זו לא הייתה הוועדה בה השתתפתי.

ניסן סלומינסקי: אני מציע שפשוט על אותם תיקים של רשויות שלא עונות לכם, כל הרשויות אתן אתם בקשר והן עונות לכם ומתקנים, בסדר, אבל אותם תיקים של רשויות שלא עונות לכם, שימו אותן בצד כאילו עוד לא הגעתם אליהם.

ניסן סלומינסקי: אתם לא מממשים את זה.

ניסן סלומינסקי: אם רשות מסוימת לא נותנת לכם תשובה, תודיעו לה שהתיק שלה בינתיים נמצא בהקפאה כי אתם לא רוצים להיות שותפים לעבירה על החוק עד שאותה רשות תודיע לכם.

ניסן סלומינסקי: את תראי שיתחילו להודיע לך כי בסוף הן רוצות את הכסף.

ניסן סלומינסקי: הם רוצות את כל המסה הגדולה.

ניסן סלומינסקי: תודיע להן פשוט שהתיק אצלכם ומחכה.

ניסן סלומינסקי: כל פעם הוא יהיה בטיפול למטה וכל פעם יהיו מעליו עוד תיקים ואתם לא תגיעו אליו.

<ענת ליברמן: אדוני מדבר כאילו זה המרכז לגביית קנסות.

<ענת ליברמן: זה לא המרכז לגביית קנסות.

<ענת ליברמן: זה לא שאנחנו יכולים לשים תיק בצד ולא להתחיל בעיקולים.

<ענת ליברמן: הרי בהוצאה לפועל, להבדיל מהמרכז לגביית קנסות, זה לא אנחנו שולטים.

<ענת ליברמן: אם בא כוח מטיל עיקול, הוא מטיל עיקול.

<ענת ליברמן: זה לא משהו שהוא בשליטת המערכת.

<ענת ליברמן: הפרשנות של מה שאדוני אומר היא שאנחנו נעשה עיכוב הליכים בכל התיקים האלה, כלומר, לא נאפשר לבא כוח להמשיך לנהל את התיקים.

ניסן סלומינסקי: אם הם לא נותנים לכם תשובה, גם העיקול שהוא יטיל זה עיקול בניגוד לחוק כי הוא מטיל עיקול על חוב שהוא לא נכון.

ניסן סלומינסקי: אפילו חובה עליך לעצור אותו.

ניסן סלומינסקי: אם אני רואה שאדם הולך לעשות עבירה וזה בידי, אני צריך לעצור אותו.

ניסן סלומינסקי: אני אומר שוב, זה אמצעי.

ניסן סלומינסקי: אנחנו לא רוצים שאתם תעשו את זה באופן קבוע אלא אנחנו רוצים שתהיו זריזים אבל כאן אין לכם ברירה כי אחרת אני לא רואה דרך.

ניסן סלומינסקי: כל אחד מתנער והרשות אומרת שאם זה כך, היא תשתוק כי מה אכפת לה.

ניסן סלומינסקי: בסוף אי אפשר יהיה לגבות בחזרה מהרשות.

ניסן סלומינסקי: אם תממשי את זה ויתברר שנניח גבית כאן מאתיים שקלים יותר, את לא תוכלי לגבות את זה אחר כך בחזרה מהרשות.

ניסן סלומינסקי: לכן עדיף ללכת בדרך הזו.

<קריאה: חוק ההוצאה לפועל מאפשר להחזיר גביית יתר.

ניסן סלומינסקי: הדרך שהיא לא תגבה עדיפה על הדרך שהיא תגבה ואחר כך יחזירו.

<גל פרויקט: כבוד היושב ראש, באמת, אם משרד המשפטים ייתן לה את האסמכתא המתאימה - - -

ניסן סלומינסקי: הוא לא נותן לה.

<גל פרויקט: זו הבעיה.

<גל פרויקט: רשות האכיפה יכולה לתקן את זה.

<גל פרויקט: העניין אם שילמו או לא שילמו בתיק, זה לא מידע בידי הרשות.

<גל פרויקט: לא להתבלבל, התיק מתנהל בהוצאה לפועל.

<גל פרויקט: הוצאה לפועל יודעת כל תשלום בתיק.ף

קארין אלהרר: לא נכון.

<גל פרויקט: בהוצאה לפועל לא יודעים איזה תשלומים היו בתיק?

קארין אלהרר: אתה לא מכיר מקרים בהם עורך הדין מסכים עם הלקוח?

<גל פרויקט: אני לא מדבר על תיקים שנסגרו.

קארין אלהרר: גם לא תיקים שנסגרו.

קארין אלהרר: טיפה הבנה.

ניסן סלומינסקי: אני אומר שיש כאן שתי נקודות.

ניסן סלומינסקי: יש את הנקודה של התשעה אחוזים והשישה אחוזים ואת זה הם יכולים לעשות אם תהיה להם אסמכתא.

ניסן סלומינסקי: הם אומרים לך שיש גם דברים אחרים.

ניסן סלומינסקי: יכול להיות שיש הסכמים אליהם הגיעו, יכול להיות שחלק גבו וחלק לא.

ניסן סלומינסקי: יש כל מיני דברים שנמצאים בתיק שהיה בין הרשות לאזרח ובסופו של דבר העבירו לה את מה שנשאר כחוב.

ניסן סלומינסקי: היא לא יודעת אם החוב הזה הוא החוב עכשיו או שכבר היו כאן הסכמים.

ניסן סלומינסקי: היא לא יכולה לדעת את זה.

ניסן סלומינסקי: לכן היא צריכה לקבל מהרשות תשובות על כל תיק ותיק, האם עשו את הדברים או לא עשו אותם.

ניסן סלומינסקי: בשיטה שלך היא לא יודעת.

ניסן סלומינסקי: אם השאלה הייתה רק תשעה אחוזים או שישה אחוזים, זו הבעיה היחידה שהייתה והיינו נניח עכשיו לוחצים על משרד המשפטים שייתן להם הרשאה ובכל התיקים שעבדו עם תשעה אחוזים, יעבדו עם שישה אחוזים ויעשו את ההערכה הכספית בכמה כסף מדובר, כמה גבו על חשבון זה את הריביות ואת זה אולי ינסו להחזיר.

ניסן סלומינסקי: היא מסבירה שבכל תיק זה לא פשוט אלא יש גם הסכמים ודברים אחרים שהיא לא יודעת עליהם ויכול להיות שכתוצאה מכך היא תעשה טעויות ותוריד שישה או תשעה אחוזים מדברים שהם דברים אחרים לגמרי.

ניסן סלומינסקי: לכן צריך כאן, בנוסף לאישור של משרד המשפטים, את ההסכמה או את ההבהרה של העירייה שתסביר לה מה נעשה בתיק.

ניסן סלומינסקי: אם העירייה לא משתפת פעולה, אני מציע שפשוט יקפיאו את התיק הזה עד שהעירייה תתחיל לשתף פעולה.

<ענת ליברמן: אדוני, נעשים כל הזמן מאמצים במסגרת מה שהחוק מתיר לנסות לפתור.

<ענת ליברמן: אני חושבת שהרשות חייבת לפעול מכוח הסמכות שיש לה בחוק ואין לה היום סמכות להקפיא תיקים בגלל שהזוכה לא משיב לה.

ניסן סלומינסקי: היא לא תקפיא.

ניסן סלומינסקי: היא לא תגיע אליהם.

ניסן סלומינסקי: אני משתגע מכם.

ניסן סלומינסקי: אתם משרד המשפטים, רואים שנעשה עוול ועוברים על החוק, ואתם תופסים לי כל מיני דברים.

ניסן סלומינסקי: היא לא יכולה להקפיא, ובגלל זה יגבו כסף מאנשים בניגוד לחוק?

ניסן סלומינסקי: זה בסדר?

ניסן סלומינסקי: זה את מרשה לה לעשות?

ניסן סלומינסקי: את מרשה לה לעבור על החוק?

ניסן סלומינסקי: אני לא מצליח להבין.

ניסן סלומינסקי: עדיף שהיא תקפיא את התיק.

קארין אלהרר: אדוני, אני חייבת לומר שהדיון הזה שאנחנו מנהלים כאן התקיים שלוש פעמים בוועדה לענייני ביקורת המדינה.

קארין אלהרר: זה מרתיח את הדם שאזרחים משלמים ביתר.

ניסן סלומינסקי: לנו כאן יש סמכות.

קארין אלהרר: בסדר.

קארין אלהרר: אני אומרת שזה מרתיח את הדם.

ניסן סלומינסקי: כי אחרת אנחנו נקפיא אתך הבקשות שלה.

ניסן סלומינסקי: אני גם יודע להקפיא בקשות.

קארין אלהרר: אלה אומרים שאין לה סמכות ואלה אומרים אני לא רוצה.

קארין אלהרר: אני רוצה לומר לאדוני.

קארין אלהרר: כבר היינו בשלב הזה.

קארין אלהרר: רשות האכיפה פנתה כבר לרשויות.

קארין אלהרר: חלק מהרשויות, שומו שמים, אפילו התחילו לעבוד בזה והם התחילו להקטין חובות.

קארין אלהרר: לא נשאר עוד הרבה.

קארין אלהרר: למה לא פשוט לחייב את הרשויות לפעול בשיתוף פעולה ונגמור עם הסאגה הזאת?

ניסן סלומינסקי: איך אני יכול לחייב?

ניסן סלומינסקי: כרגע אין לי סמכות פרט לסמכות מוסרית לעשות את זה.

קארין אלהרר: סמכות מוסרית גם לי הייתה בוועדה לענייני ביקורת המדינה.

ניסן סלומינסקי: לכן אני מציע סמכות אחרת, סמכות להקפיא.

ניסן סלומינסקי: לא יקראו לזה להקפיא כי אסור לה להקפיא, אז התיק יהיה תמיד למטה.

קארין אלהרר: אדוני, זה לא עובד בצורה כזאת.

ניסן סלומינסקי: ברגע שהרשות תבין שבתיק שלה לא מטפלים, היא תרוץ לפתור את זה.

ניסן סלומינסקי: אין לי דרך אחרת.

קארין אלהרר: לא שאני לא בעד, אני האחרונה שאבוא ואגיד לא להקפיא תיקים.

קארין אלהרר: אני חושבת שזה פתרון.

ניסן סלומינסקי: לא להקפיא.

ניסן סלומינסקי: לשים למטה.

קארין אלהרר: אני חושבת שזה פתרון ראוי.

קארין אלהרר: אני רק אומר לאדוני בשים לב לכך שזה יכול להיות מדרון חלקלק, ודבי, אל תספרי שאמרתי את הדברים האלה לאף אחד.

קארין אלהרר: אחרי כן יבוא אזרח שיגיד, לא, הבנק גבה ממני ביתר, ואז נגיד לרשות האכיפה והגבייה שתקפיא את התיק עד שהיא תבוא אתו בדברים?

קארין אלהרר: אני רק שמה את הדברים על השולחן.

קארין אלהרר: אני אומר לאדוני שאני אהיה הראשונה שאטען את הטיעון הזה, שימו לב משרד המשפטים.

ניסן סלומינסקי: אני רוצה להסביר עוד פעם.

ניסן סלומינסקי: אני לא מציע לכם להקפיא את כל התיקים וכולי.

ניסן סלומינסקי: יש כאן בעיה שהיא בניגוד לחוק ונעשתה כאן טעות שצריך לטפל בה.

ניסן סלומינסקי: זאת אחריות של המערכת שהייתה צריכה אולי באותו יום שהחוק עבר, לסדר את הכול אבל זה לא קרה.

ניסן סלומינסקי: צריך לתקן את זה כי מי שבסוף סובל, זה האזרח.

ניסן סלומינסקי: לכן במקרה הזה, אני לא מדבר על כל מקרה שיבוא אזרח ויטען, אני לא נכנס לזה, אבל בדבר שאנחנו מודעים לו ואנחנו פונים לרשות והרשות היא גוף ממלכתי שצריך לתת תשובה – תגידי כן, תגידי לא, אבל תגידי.

ניסן סלומינסקי: אם היא לא נותנת תשובה, הדרך לאלץ אותה לתת היא פשוט שלא שאנחנו מקפיאים, חס ושלום, אלא התיק שלה תמיד יהיה אחרון.

ניסן סלומינסקי: זה כמו שאנחנו קובעים סדר יום, אז אני לא מקפיא להוצאה לפועל אם היא לא תשמע בקולי עכשיו.

<גל פרויקט: אתה קובע לה ישיבה בעוד שנתיים.

קארין אלהרר: אבל אין ישיבות.

ניסן סלומינסקי: אצלי הם נמצאים כל הזמן.

ניסן סלומינסקי: זה פשוט יידחה ויידחה.

ניסן סלומינסקי: אם היא לא תקפיא את התיקים, הנושאים האחרים של ההוצאה לפועל לא יוקפאו חס ושלום.

קארין אלהרר: אני לא מצליחה להבין את ההתנהלות הזאת.

קארין אלהרר: אדוני היושב ראש, אני לא מבינה איך זה שהרשויות המקומיות, זה תלוי בהן.

ניסן סלומינסקי: עוד לא הגעתי אליהן.

קארין אלהרר: כולם אומרים שזה תלוי בהן.

ניסן סלומינסקי: עוד לא הגעתי אליהן.

ניסן סלומינסקי: קודם כל אני רוצה לחסום את הדבר הזה.

ניסן סלומינסקי: עכשיו נגיע לרשויות המקומיות.

ניסן סלומינסקי: הגיעה נציגת מרכז השלטון המקומי.

ניסן סלומינסקי: קודם כל נחסום את זה וזאת חסימה נחמדה, נעימה, עדינה.

ניסן סלומינסקי: תמיד יש ערמה ותמיד יש משהו שנמצא מתחת לערמה.

ניסן סלומינסקי: כמו שיש כאלה שיודעים להרים מתחת ולהעביר למעלה, יש כאלה שיודעים להעביר מלמעלה ולשים למטה.

<מירה סלומון: אני דווקא מבקשת להתייחס לדברים שנאמרו על ידי אדוני ביחס למדינה.

<מירה סלומון: אפשר לצאת למבצע.

<מירה סלומון: הרי אין מענישים לפני שמזהירים.

<מירה סלומון: הוזהרו, הוזהרו, הוזהרו ועכשיו אפשר לקבוע שעד לתאריך כזה וכזה, אם רשות מקומית שיודעת שיש לגביה בעיה לא תפנה ולא תסדיר את ענייניה, אז יעשו את הפלט באופן אוטומטי בלי לקחת בחשבון הסכמי צדדים והסדרים, לא צדדיים במובן שחלילה לא כשרים אלא צדדיים במובן שהם לצד לשכת ההוצאה לפועל.

<מירה סלומון: בלי לקחת בחשבון כל מיני נסיבות מקלות.

<מירה סלומון: יכול להיות שברגע שיש מבצע שכזה ורשויות מקומיות פונות, אנחנו נגלה שהשד הוא גם לא כזה נורא כי הרבה רשויות הסדירו בלאו הכי את ההפחתה בדרך אחרת.

קארין אלהרר: מעולה.

<מירה סלומון: אבל מבצע, ואם המבצע הזה לא מתנהל, קיזוז פלט לכל רשות שבתיק שלה מופיעים תשעה אחוזים.

קארין אלהרר: רעיון נהדר.

ניסן סלומינסקי: בואו נעשה סדר במה שאת אומרת וננתח ותראי שאת אומרת מה שאני אומר.

ניסן סלומינסקי: קודם כל, פנו לרשויות.

ניסן סלומינסקי: פנו לרשויות פעם, פעמיים ושלוש.

<מירה סלומון: אבל לא הודיעו מה הסנקציה.

ניסן סלומינסקי: עכשיו את הולכת לעשות סנקציה.

ניסן סלומינסקי: את נותנת להן נניח חודש ומה את עושה בחודש הזה?

ניסן סלומינסקי: את מקפיאה את הטיפול בתיק או לא?

<מירה סלומון: אני לא יודעת אם זה אפשרי להקפיא מבחינת המערכות.

ניסן סלומינסקי: אז מה, היא אומרת להם חודש ובינתיים היא גובה עבורן לפי תשעה אחוזים?

<מירה סלומון: אדוני, אני לא יודעת אם אפשר בחודש הזה להקפיא מבחינת המערכות.

<קריאה: נראה לי פתרון מעולה.

קארין אלהרר: צריך להוציא את הפנייה של משרד הפנים.

<גל פרויקט: הרשויות אומרות לך, תשלחו מכתב.

<גל פרויקט: אם תוך שלושים ימים הרשויות המקומיות לא מתקנות, אנחנו מוכנים.

ניסן סלומינסקי: מה זה אנחנו מוכנים?

ניסן סלומינסקי: תבוא רשות ותגיד מי זה אנחנו?

ניסן סלומינסקי: תבוא רשות ותגיד את מי היא מייצגת ואומרת בשמי לעשות את זה?

<ענת ליברמן: אדוני, אני לא אמרתי אנחנו מוכנים.

<ענת ליברמן: אמרתי שהמדינה כרגולטור צריכה לעשות את זה.

ניסן סלומינסקי: שמעת את משרד הפנים אומר דבר כזה?

ניסן סלומינסקי: הוא לא אומר.

<ענת ליברמן: הרשות המקומית תצטרך לבוא אליכם.

<ענת ליברמן: יש לך דרך אחרת לחייב אותה לבוא אליך?

<ענת ליברמן: איך תקבעי שהיא תבוא אליך?

ניסן סלומינסקי: בואו נעשה סדר.

ניסן סלומינסקי: מירה, בהצעה שלך נניח תבוא מחר עירייה ותגיד מי זאת מירה?

ניסן סלומינסקי: מה הרלוונטיות?

ניסן סלומינסקי: מי אתם שאתם יכולים לעשות כך?

ניסן סלומינסקי: היא תאמר שבחלק היא קיצצה ומה אתם פתאום מקצצים לה.

ניסן סלומינסקי: אין את הסמכות הזאת.

ניסן סלומינסקי: משרד הפנים עוד לא נתן לך סמכות לעשות את זה.

ניסן סלומינסקי: זה שהיא אומרת כאיום, בסדר, נניח, ואם רשויות לא יעשו, מה יקרה?

ניסן סלומינסקי: את תוכלי לבצע את זה?

ניסן סלומינסקי: יש לך סמכות?

ניסן סלומינסקי: אין לך.

ניסן סלומינסקי: לכן אני אומר שזה שהיא אומרת, מכובד, אבל הדרך שאני עושה - - -

<ענת ליברמן: אדוני, אני לא אומרת את זה כפתרון מוסכם.

<ענת ליברמן: זה לא פתרון מוסכם.

ניסן סלומינסקי: אני מודיע שוב שההצעה שאני מציע, ואני מבקש, את לא מקפיאה ולא כלום.

ניסן סלומינסקי: יש ערמה, תמיד אותן רשויות יהיו בתחתית הערמה והן ידעו על כך.

ניסן סלומינסקי: בסדר, לא קרה כלום.

ניסן סלומינסקי: הן לא יקבלו כלום.

ניסן סלומינסקי: לא שהן יקבלו תשעה אחוזים אלא הן לא יקבלו כלום.

קארין אלהרר: אני לא מבינה את תחתית הרשימה.

<ענת ליברמן: אם חייב בא לשלם או משלם אצל העירייה עצמה - גם בעירייה מקבלים כספים, גם אצל עורך הידן של העירייה מקבלים כספים ולא רק בהוצאה לפועל – מה אני אמורה לעשות?

ניסן סלומינסקי: אם הוא בא לעירייה לשלם, מה זה קשור אליך?

<ענת ליברמן: אם הוא מטיל עיקול ואני מעכבת אותו, הוא יכול להחליט לעשות את זה מחר.

<ענת ליברמן: זה שאני אשים את התיק בתחתית הערמה, זה לא יעזור.

ניסן סלומינסקי: אם הוא הולך לעירייה לשלם, מה זה עניין שלך?

קארין אלהרר: היא צריכה לעדכן את זה בתיק.

ניסן סלומינסקי: לא.

ניסן סלומינסקי: שיתבע את העירייה שגבתה ממנו גביית יתר.

ניסן סלומינסקי: אני לא יודע לומר לך.

ניסן סלומינסקי: אנחנו דנים עכשיו עליכם.

ניסן סלומינסקי: אם העירייה גבתה מאדם פרטי תשעה אחוזים, שהוא יגיש נגדה תביעה או יגיש תביעה ייצוגית ויקבל את מה שמגיע לו ועוד יותר.

ניסן סלומינסקי: לא על זה אני מדבר.

ניסן סלומינסקי: אני מדבר עליכם, איך אתם יכולים לאלץ את הרשויות ולהערכתי אם תלכו בדרך הזאת והן ידעו על כך – אם את רוצה, את יכולה לצרף גם את מה שהיא אומרת אבל אין לך מנדט לזה, להודיע להן שאם לא, את חותכת לכולם לשישה אחוזים – תראי שמשהו קורה.

ניסן סלומינסקי: לנושא שלי יש לך מנדט כי התיק בתחתית הערמה.

קארין אלהרר: אני רוצה לשאול שאלה.

קארין אלהרר: אפשר?

ניסן סלומינסקי: כן, אלא אם כן אתם רוצים להתפזר בלי לקבל כלום.

קארין אלהרר: לא, אנחנו לא רוצים להתפזר בלי לקבל כלום.

קארין אלהרר: קודם כל שאלה ואחר כך הצעה.

קארין אלהרר: אדוני, כשאתה אומר לשים את התיק בתחתית הערמה.

קארין אלהרר: הליכים בהוצאה לפועל מתבצעים אוטומטית עם הגשת הבקשות על ידי הזוכה.

קארין אלהרר: אתן דוגמה.

קארין אלהרר: למשל, זוכה מגיש בקשה לעיקול צד ג'.

קארין אלהרר: זה טופס סטנדרטי, הוא מסמן איקסים וזה עובר במחשב ישירות לכל הבנקים.

קארין אלהרר: איפה כאן תחתית הרשימה?

קארין אלהרר: זאת דוגמה אחת ויש עוד שלל דוגמאות.

קארין אלהרר: תחתית הרשימה יכולה להיות אולי להגיע לדיון אצל הרשם.

קארין אלהרר: רוב הבקשות לדיונים אצל הרשמים מתקבלים על ידי החייבים ולא על ידי הזוכים ולכן אין לנו אינטרס, אני מניחה שגם לך לא, לפגוע באזרחים החייבים.

קארין אלהרר: עליהם אנחנו רוצים להגן כאן.

קארין אלהרר: נכון?

ניסן סלומינסקי: נכון.

קארין אלהרר: אני מציעה לכן, הוועדה סוברנית לעשות זאת, לפנות למשרד הפנים בדרישה, הרגולטור של הרשויות המקומיות, אלא אם כן אדוני ילמד אותי אחרת, הוא משרד הפנים.

קארין אלהרר: הוא לא המרכז לאכיפה וגבייה עם כל הכבוד.

קארין אלהרר: גם אני בתחילה באתי בתלונה למרכז לאכיפה וגבייה והבנתי, אחרי הסבר מאוד מלומד, שאין להם סמכות, עם כל הרצון הטוב והאמן לי אדוני שיש להם.

קארין אלהרר: עובדה היא שמשרד הפנים לא הוא פנה.

קארין אלהרר: הוא הוציא מכתב ריענון, כמו שהוא קרא לזה, ואמר שבזה הוא פוטר את עצמו.

קארין אלהרר: אני מבקשת שהוועדה תורה למשרד הפנים לפנות לכל הרשויות בדרישה, לא בבקשה, לא בריענון, לא באיגרת ברכה, אלא בדרישה לעדכן את צו הריבית בכל התיקים.

קארין אלהרר: מה כזה קשה?

ניסן סלומינסקי: אם את רוצה לקבל את ההחלטה הזאת, עשינו דבר הכי קל, בפרט שאין כאן אף אחד ממשרד הפנים.

ניסן סלומינסקי: נתפזר, תגישי הצעה לסדר, בעוד ארבעה, חמישה או שישה חודשים יהיה שוב דיון.

קארין אלהרר: למה בעוד ארבעה-חמישה חודשים?

קארין אלהרר: בחודש הבא.

ניסן סלומינסקי: יש כאלה שמחכים.

ניסן סלומינסקי: את יודעת איך זה הולך.

ניסן סלומינסקי: הרי אין חודש הבא.

קארין אלהרר: אדוני, זה לא נושא מספיק בוער?

ניסן סלומינסקי: אני מנסה למצוא פתרון עכשיו.

קארין אלהרר: הלוואי.

קארין אלהרר: אם לאדוני יש פתרון מעשי לרגע זה, בבקשה.

ניסן סלומינסקי: אני מציע פתרון.

ניסן סלומינסקי: מצד אחד אנחנו מפנים מכאן דרישה למשרד הפנים שיוציא מכתב מחייב לרשויות המקומיות שלא נתנו תשובה.

ניסן סלומינסקי: נקודה.

ניסן סלומינסקי: , מצד שני אני מבקש ממשרד המשפטים לתת להם סמכויות לשים אולטימטום לרשויות כך שרשות שלא תענה תוך חודשיים נניח, אוטומטית מקצצים לה מתשעה אחוזים לשישה אחוזים.

ניסן סלומינסקי: תנו להם סמכות.

ניסן סלומינסקי: אחרי שני הדברים האלה, כי אין לי שום ערובה שזה יתממש, אין את משרד הפנים שיגיד לי שהוא יכול להוציא מכתב, משרד השפטים כרגע אומר לי שהוא לא יכול לתת להם סמכות כזאת, אז מה, זאת סתם קריאה לצאת ידי חובה.

ניסן סלומינסקי: לא.

ניסן סלומינסקי: אני אומר לכם דבר שלישי שהוא כן יהיה והוא אולי ישלים את הכול, שבינתיים תיקים של רשויות שלא נותנות לך תשובה, ימתינו למטה.

ניסן סלומינסקי: הרשות תהיה בלחץ ובצדק תהיה כי היא רוצה לקבל את הכספים, ואז היא תעשה את זה.

ניסן סלומינסקי: אני חושב שאם נעשה את שלושת הדברים האלו – גם פנייה למשרד הפנים, גם משרד המשפטים שייתן את האישור לאולטימטום ולשים את זה בתחתית הערמה – אני מניח שזה כן יעזור.

קארין אלהרר: תודה רבה אדוני היושב ראש.

קארין אלהרר: אני כבר מודיעה שאני אגיש בקשה לדיון מהיר נוסף.

ניסן סלומינסקי: אם הם יעשו מה שאני אומר, לא יהיה צורך.

קארין אלהרר: אדוני, אנחנו צריכים לעקוב.

קארין אלהרר: זה תפקידנו.

ניסן סלומינסקי: אמרתי שאם היא תעשה מה שצריך, היא תגיד לנו שזה מומש ולא יהיה צורך.

קארין אלהרר: אדוני בטח ישמח שנקיים דיון ונגלה שהכול בא על מקומו בשלום.

ניסן סלומינסקי: אם אני אדע שהכול בא על מקומו בשלום, נעשה ישיבה של עשר דקות רק כדי להרים כוסית.

קארין אלהרר: בסדר.

ניסן סלומינסקי: בתנאי שיממשו את מה שאמרנו.

קארין אלהרר: ברשותך אדוני, אני אגיש דיון מהיר בעוד חודש.

ניסן סלומינסקי: אין שום בעיה.

קארין אלהרר: ואני מקווה שנקיים את הדיון אם הממשלה לא תתפרק עד אז.

ניסן סלומינסקי: לא.

ניסן סלומינסקי: את תדאגי שהיא לא תתפרק.

קארין אלהרר: לזה אתה תדאג.

ניסן סלומינסקי: כדי שאפשר יהיה לקיים את הדיון.

ניסן סלומינסקי: תודה רבה.